Νέα στοιχεία φέρνουν στο φως οι έρευνες για την υπόθεση της σορού νεαρής φοιτήτριας που εντοπίστηκε τις προηγούμενες μέρες στη θαλάσσια περιοχή “Φώκια”, στους Πεύκους της Λίνδου.

Όπως εκτιμούν οι αρμόδιες αρχές, ο θάνατος της 21χρονης φοιτήτριας από το Διδυμότειχο οφείλεται σε δολοφονία, καθώς δεν υπάρχουν οι οποιεσδήποτε ενδείξεις για ατύχημα ή αυτοχειρία, σύμφωνα με το ΑΠΕ.

Η εκδοχή της εγκληματικής ενέργειας προκύπτει και από την ιατροδικαστική εξέταση, το πόρισμα της οποίας παραδόθηκε στις διωκτικές αρχές του νησιού.

Τα όποια σημαντικά στοιχεία έχουν ανακύψει, τα εξετάζει το Κεντρικό Λιμεναρχείο Ρόδου το οποίο και διενεργεί τη σχετική προανάκριση για τη διαλεύκανση της υπόθεσης.

Η άτυχη κοπέλα σπούδαζε στο Πανεπιστήμιο Αιγαίου στη Ρόδο και η αναγνώρισή της έγινε από το τατουάζ που έφερε στη γάμπα του δεξιού της ποδιού, ένα τριαντάφυλλο σε χρώμα μαύρο και κόκκινο, ενώ συγγενείς της ήρθαν στο νησί και επιβεβαίωσαν την ταυτότητά της και επίσημα.

Συγκλονισμένοι οι γονείς αλλά και οι συγγενείς της άτυχης κοπέλας αδυνατούν να πιστέψουν αυτό που έχει συμβεί στο παιδί τους και ζητούν απαντήσεις.